Kirsten Normann Andersen (SF), 2023-06-01:
Tak for det.
Og tak til Dansk Folkeparti for at sætte den her dagsorden, også selv om det bliver sent på eftermiddagen, for det er en vigtig dagsorden, synes jeg.
Vi taler ofte om de svækkede ældre, som ikke kan holde til arbejdet i den sidste del af arbejdslivet.
Det synes jeg også er en vigtig debat, og løsningerne burde i virkeligheden være overkommelige.
For faktum er, at langt de fleste ønsker at forsørge sig selv så længe som overhovedet muligt.
Efterløn og Arnepension og seniorpension og førtidspension og især folkepension er ikke ydelser, man bliver fed af.
Og jeg bliver både skuffet og vred, når seniorer bliver ekskluderet fra arbejdsmarkedet mod deres vilje, især i en tid, hvor vi mangler arbejdskraft.
I min egen omgangskreds har en god ven for nylig været nødt til at indgå en fratrædelsesaftale, alene fordi virksomheden foretrak yngre og billigere arbejdskraft.
Da han ikke selv valgte at gå på pension, var der pludselig ingen grænser for de fejl, som arbejdspladsen mente han gjorde sig skyldig i.
Det er muligt, at de fysiske kræfter ikke er de samme i seniorårene som i ungdomsårene – det kan jeg også selv mærke.
Det er jo en del af det at blive ældre.
En erfaren jordemoder håndterer bare en krise med større ro end den unge og uerfarne jordemoder, som møder krisen for første gang, og derfor giver det god mening, at de to får lov til at arbejde sammen så længe som overhovedet muligt.
Diversitet i alder er bare en ressource.
Derfor er det også stærkt bekymrende, når næsten hver anden over 50 år føler sig diskrimineret på arbejdsmarkedet – et fænomen, som er i stigning – og det er helt uacceptabelt, når arbejdsgiverne samtidig skriger på arbejdskraft.
At knap hver sjette senior stopper på arbejdsmarkedet på grund af en fyring eller en aldersgrænse, er alvorlige tal.
Ikke alle kan, men mange seniorer vil gerne arbejde.
De vil gerne bidrage, men de har brug for smidigere rammer.
Ikke alle kan holde til at arbejde 37 timer om ugen, og hvorfor så ikke tilbyde lidt færre timer?
Samtidig bliver vi også nødt til at sande, at der ikke er en one size fits all-løsning – det hedder det altså.
Mureren, der har slæbt sten i mange år, bliver fysisk nedslidt, uanset hvad vi herinde bestemmer, at pensionsalderen skal være, og den murer skal have ret til at trække sig tilbage eller alternativt efteruddanne sig til et helt nyt seniorarbejdsliv.
Jeg er rigtig glad for aftalen i finansloven om et videnscenter for seniorer på arbejdsmarkedet, og jeg håber, at man kommer til at inddrage de ansatte selv.
Jeg håber, at seniorerne vil bidrage med eksempler på, hvordan de er fantastiske studievejledere, som kender alle de trick, der skal til for at få en arbejdsdag til at fungere i praksis; hvordan man løser opgaverne på en lettere måde; hvordan man multitasker inden for det fag, som jeg selv kommer fra, for det er det, man ved, når det er sådan, at man har arbejdet i mange år.
Vores eget udspil fra foråret indeholder også et forslag om, at man skal have ret til nedsat tid, når man fylder 60 år; at alle offentlige arbejdspladser skal have en seniorpolitik; at man skal have større mulighed for efter- og videreuddannelse; og at vi skal have en handleplan imod diskrimination.
Min far gik på efterløn, da han var 63 år.
Det gjorde han ikke af egen fri vilje; det gjorde han, fordi der var nedskæringer på fabrikken.
Og han gjorde det i solidaritet med de yngre kolleger, som alternativt havde risikeret, at de skulle på dagpenge, for sådan gjorde man på det tidspunkt.
Han søgte nyt arbejde, men uden held.
Forskellen på dengang og i dag er, at nu er det unødvendigt.
Det er unødvendigt at fyre ældre medarbejdere i en tid, hvor det er sådan, at vi har stor mangel på arbejdskraft.
Ord gør noget, og derfor skal vi også tale om det.
Men ældre medarbejdere er altså ikke bare en god buffer.
Jeg tror, at vi skal tale ligeværdighed ind i debatten omkring seniorer på arbejdsmarkedet og også som arbejdskraft.
Det tror jeg faktisk er en ret vigtig ting her, og jeg er glad for, at der er et flertal for den dagsorden.